**Dažniausiai užduodami klausimai apie „Brexit“**

Jungtinė Karalystė priėmė sprendimą nuo 2021 m. pasitraukti iš programos „Erasmus+“, todėl Lietuvos švietimo institucijos nebegalės bendradarbiauti su Jungtinės Karalystės institucijomis per šią programą. Žemiau pateikiame dažniausiai užduodamus klausimus ir atsakymus į juos, susijusius su „Brexit“.

**Ar Jungtinė Karalystė ir toliau dalyvaus programoje „Erasmus+“? Jei taip, kokiu būdu?**

Pagal 2014–2020 m. daugiametę finansinę perspektyvą programa „Erasmus+“ JK arba JK įsisteigusių subjektų ar asmenų atžvilgiu bus įgyvendinama taip, lyg JK tebebūtų valstybė narė, nepertraukiamai iki programos pabaigos, laikantis Europos Sąjungos ir JK susitarimo dėl išstojimo nuostatų. Programos dalyviai, gavę paramą 2014–2020 m. programos laikotarpiu, mainuose su JK (atvykstantys dalyviai iš JK ir išvykstantys į JK), galės dalyvauti pilna apimtimi iki veiklų pabaigos.

**Ką Jungtinės Karalystės netekimas reiškia programai „Erasmus+“?**

Laimėtojų šioje situacijoje nėra. Galimybių mokymuisi, studijoms ir praktikai sumažės ir JK, ir kitų šalių, dalyvaujančių programoje, piliečiams. Nuo 2021 m. sausio 1 d. „Erasmus+“ dalyviams, vykstantiems į JK ne trumpesnėms nei 6 mėnesių studijoms ar praktikai, reikės vizos. Sveikatos priežiūros priemoka gali būti prašymo išduoti vizą proceso dalis. Ar reikalinga viza keliaujant į JK, galima pasitikrinti <https://www.gov.uk/guidance/the-uks-points-based-immigration-system-information-for-eu-citizens#working-in-the-uk-from-january-2021>(parengta pagal JK „Erasmus+“ nacionalinės agentūros informaciją).

**Kokią įtaką „Brexit“ turės Lietuvos aukštosioms mokykloms? Kokiomis sąlygomis Lietuvos aukštųjų mokyklų studentai galės mokytis JK?**

Lietuvos švietimo institucijos ateityje negalės bendradarbiauti su JK per programą „Erasmus+”. Bendradarbiavimas tarp abiejų šalių aukštųjų mokyklų bus vykdomas ir toliau, pagal jau pasirašytas arba ateityje pasirašomas dvišalio bendradarbiavimo sutartis, naudojant institucines lėšas.

Taip pat JK vyriausybė paskelbė apie naują „Turingo“ tarptautinę studentų mobilumo programą, kuri pakeis JK dalyvavimą „Erasmus+“. Planuojama, kad ji teiks finansavimą JK dalyvių išvykstamajam aukštojo mokslo, profesinio mokymo ir bendrojo ugdymo dalyvių mobilumui, kuris startuos nuo 2021 m. rugsėjo mėn. Šalių partnerių dalyvių mobilumo į JK ši programa nefinansuos <https://www.gov.uk/government/news/new-turing-scheme-to-support-thousands-of-students-to-study-and-work-abroad>.

Pažangą šiuo klausimu galima stebėti  <https://www.erasmusplus.org.uk/the-transition-period> (parengta pagal JK „Erasmus+“ Nacionalinės agentūros informaciją).

**Ar Lietuva dalyvaus naujame finansiniame JK mechanizme?**

Tai nuspręs Lietuvos atsakingos nacionalinės institucijos.